Mantashe: 'NUK steun nie mosie van wantroue teen Zuma' | Maroela Media
Mantashe het tydens 'n nuuskonferensie by Luthuli-huis aan die media terugvoer gegee oor die NUK se afgelope vergadering en spesifiek 'n mosie van wantroue in Zuma wat by die vergadering geopper is. Mantashe het verskeie ander aspekte van die vergadering bespreek voordat hy bevestig het die mosie van wantroue is ook tydens die vergadering bespreek.
"Die NUK het tyd bestee daaraan om na te dink aan iets wat ons geïdentifiseer het as 'n negatiewe narratief wat op die president gemik is. Ons het gedebatteer om hierdie kwessie uit te pluis. Die saak is openlik en kragtig bespreek," het hy gesê.
Verskeie media het die afgelope naweek berig Derek Hanekom, minister van toerisme, het die mosie van wantroue in Zuma ingedien. Volgens berigte het Aaron Motsoaledi, minister van gesondheid, Naledi Pandor, minister van wetenskap en tegnologie en Thulas Nxesi, minister van openbare werke, Hanekom se mosie ondersteun.
"Ons het in die koerante gelees van die stemproses oor die saak wat aan die kom is," het Mantashe gesê. "Hierdie 'stemproses' is geskep deur die verbeeldings van die mense wat dit geskryf het. Daar was geen stemproses nie. As lede van die NUK oortuig ons mekaar wedersyds totdat konsensus bereik word, hoe moeilik dit ookal mag wees. Die NUK ondersteun nie 'n beroep op die president om uit te tree nie. Ons voel dit is noodsaakliker om te werk aan die eenheid binne die beweging."
Mantashe het gesê alle NUK-lede is die geleentheid gegun om kwessies te opper wat hulle meen die party en die land benadeel en het onderneem geen van hierdie kwessies "sal onder die mat ingevee word nie".
"Die ANC het nog altyd gesê introspeksie en self-korrigering is 'n proses, nie 'n [eenmalige] gebeurtenis nie. Ons het onsself afgevra of die demokratiese revolusie steeds op die regte pad is en of die ANC steeds deur middel van transformasie leiding neem om die nalatenskap van apartheid-kolonialisme reg te stel," het hy gesê.
Op 'n vraag van een van die joernaliste of daar enige gevolge sal wees vir die ministers wat die mosie van wantroue geopper of ondersteun het, het Mantashe teruggekap deur te sê daar is geen ministers by die NUK nie.
"Almal praat van senior ministers wat die mosie gebring het en dan vra ek myself af, waar is hierdie ministers? Of jy nou 'n onderwyser is of in 'n tuin werk of 'n minister is, as jy by die NUK-vergadering instap, is jy bloot 'n lid van die NUK. Daar is geen ministers nie. As joernaliste gee julle hierdie kwessie verskillende skakerings en strukture. Om hierdie saak te beperk tot sekere ministers grens aan kwaadwilligheid. Amper almal by daardie vergadering het iets oor die saak te sê gehad," het Mantashe geantwoord.
"Niemand sal die volgende dag by hul werk opdaag en gevra word wat het hulle by die vergadering gesê en hoekom het hulle dit gesê nie. Dit kan nie so werk nie en dit sal nie so werk nie."
Mantashe het in antwoord op een van die vrae ook bevestig die staatskaping-verslag is bespreek en gesê 'n afskrif van die verslag is aan elke NUK-lid uitgedeel sodat hulle hulself kan vergewis van die inhoud. "Die verslag is bespreek en ons het tot die gevolgtrekking gekom die verslag is onbeslis. Volgens die verslag moet 'n kommissie van ondersoek aangestel word om die bewerings te ondersoek en ons stem hiermee saam. Sodra hierdie kommissie op die been gebring is en die saak ondersoek is, sal ons weet wat die kwessies is waaraan ons aandag moet gee."
Hy het verwys na die mosie van wantroue in pres. Zuma wat onlangs in die parlement gedebatteer is en het beklemtoon hierdie mosie is deur opposisiepartye gebring en nie deur die ANC nie. "Ons herinner onsself gereeld daaraan om nooit toe te laat dat ons ons magte blootstel om deur die generaals van die vyand beveel te word nie. Ons moet ons eie kwessies hanteer, openlik en eerlik, maar moet nooit ons magte aan die vyand oorgee nie."
Hoekom sal die NUK die mosie gesteun het, hulle is almal op zuma se payroll. Dus as hulle hom laat gaan sny hulle, hulle eie kele af. Geweet hiervan sal net mooi niks kom nie, behalwe die Rand wat al weer besig is om verder te duik.
Julle is almal Iewers onder die radar betrokke en word JZ uitgestem gaan daar nagevolge wees.. Die ANC is almal op een of ander manier betrokke of word gemanipuleer want enige mens met sulke verantwoordlikhede teenoor die land kan sien dat individue bevoordeel en beskerm word. As dit dan nou so eenvoudig was hoekom die ekstra dae om alles te bespreek? Want daar is onrus en paniek oor betrokkenheid wat gaan op die lappe kom.
Rokie en vuurtjie gaan bymekaar uitkom.
Blind is almal van hulle
ANC…altyd eeerste…Zuma…n tweede eerste…vergrypers en hul vergrypinge….n beslisde eerste….en Suid Afrika en sy mense? Wat bedoel jy….Suid Afrika en sy mense se enigste plek is om viorsiening te maak vir NUMBA ONE en sy blind lojaal navolgers. Skep die land leeg en droog en stukkend en raak dan n klomp onomwonde snert kwyt as jy aansoreeklik gehou word! Die HEL gaan n koue en bekende plek wees vir die gewetenlose swendelaars!
Die NUK het 'n kans gehad en niks gedoen nie. Hulle onderskryf wat Zuma doen en aanvaar dus kollektief en individueel verantwoordelikheid daarvoor.